נפטרתי משאלותיהם הודות להופעתם של שני שוטרים מזוינים ברובה ובשוט, שבאו בתלונה לראש העדה וציוו להביא למשטרה את הנתין הזר שבא לעיר ולא בא להראות לפני ראש המשטרה כמקובל. למוד ניסיון מן הגבול, סירבתי ללכת למשטרה ביום החג ומסרתי את דרכוני בהודעה שזה יספיק. ואמנם עשה הדבר את פעולתו. לאחר חצי שעה הופיע ראש המשטרה בעצמו באמתלה של ביקור אצל הרב ואורחו. הוא הוכיחני בנימוס שביום הראשון לבואי היה עלי להודיה שהריני אחד מן המורים המוזמנים, וחוץ מזה, מחובתי להראות לפני המושל בהזדמנות ראשונה. ראש העדה ויועציו חשבוני מתחילה לעובר דרך סתם. משראו שאחד ממורי הממשלה אני פחד ורחב ליבם משמחה, ולאות חסד ואהבה ראו לנכון לתת לי לקח בנימוס ובדרך ארץ, כיאות לביקור חשוב כזה. כיצד אשתחווה לנסיך המושל, ומתי אנשק לו בידו, ושאעמוד בפינה בידיים שלובות כעבד לפני מלכו, ושאם אתכבד במקרה בשתייה או בישיבה אסרב בעדינות. מנהגים משונים אלה נשתרשו בליבות היהודים בארץ זו דרך הכנעה שלמה לנסיך ושריו. בלוויית הרב וראש העדה נכנסתי לבית המושל, איברהים חאן, דודו של המלך היושב בארמון המלכות ומושל כל גליל אפגניסטן ה עם שלושת מיליוני